b'\n_START_ARTICLE_\nLauri Viita -seura\n_START_PARAGRAPH_\nLauri Viita -seura ry on kirjailijan nimikkoseura, joka pyrkii tekem\xc3\xa4\xc3\xa4n tunnetuksi Viidan el\xc3\xa4m\xc3\xa4nty\xc3\xb6t\xc3\xa4 ja tuotantoa sek\xc3\xa4 edist\xc3\xa4m\xc3\xa4\xc3\xa4n n\xc3\xa4ihin liittyv\xc3\xa4\xc3\xa4 tutkimusta. Tamperelainen ty\xc3\xb6l\xc3\xa4iskirjailija Lauri Viita (1916-65) julkaisi nelj\xc3\xa4 runokokoelmaa ja kaksi romaania._NEWLINE_Seura huolehtii Lauri Viita -museosta yhteisty\xc3\xb6ss\xc3\xa4 kotiseutuyhdistys Pispalan Moreenin kanssa ja kehitt\xc3\xa4\xc3\xa4 museon toimintaa, ker\xc3\xa4\xc3\xa4 ja tallentaa muistitietoa Lauri Viidasta ja litteroi aiemmin Tampereen yliopistossa suoritettuja haastatteluja. Lis\xc3\xa4ksi seura j\xc3\xa4rjest\xc3\xa4\xc3\xa4 yhteisty\xc3\xb6ss\xc3\xa4 Tampereen kaupungin kulttuuritoimen ja kirjaston kanssa muun muassa Viita-aiheisia seminaareja sek\xc3\xa4 muita kulttuuritilaisuuksia ja retki\xc3\xa4 kulttuurikohteisiin._NEWLINE_Kotiseutuyhdistys Pispalan Moreeni ry perusti kirjailijan lapsuudenkotiin Tampereen Pispalaan Lauri Viita -museon vuonna 1977. Kev\xc3\xa4\xc3\xa4ll\xc3\xa4 2003 uudistuneessa museossa on kirjailijan vaiheista kertova n\xc3\xa4yttely sek\xc3\xa4 keitti\xc3\xb6n ja kamarin asunto alkuper\xc3\xa4ist\xc3\xa4 vastaavassa asussaan._NEWLINE_Viita-seuran vakiintuneiksi toimintamuodoiksi ovat tulleet toukokuinen peruskoululaisille ja lukiolaisille suunnattu Lauri Viita -viikko sek\xc3\xa4 lokakuun alussa j\xc3\xa4rjestett\xc3\xa4v\xc3\xa4 Lauri Viita -ilta._NEWLINE_Seura kuuluu Suomen kirjailijanimikkoseurat ry:hyn sek\xc3\xa4 H\xc3\xa4meen Heimoliittoon.'